Sultan Mahmud Shah I, Kedah

Sultan Mahmud Shah ibni Almarhum Sultan Muzzil Shah (Jawi:سلطان محمود شاه ابن المرحوم سلطان مزعل شاه; mangkat 1321) ialah Sultan Kedah yang kelima. Baginda merupakan putera kepada sultan sebelumnya, Sultan Muzzil Shah. Pada 17 Ogos 1280, baginda telah dimasyhurkan sebagai Sultan Kedah kelima, dan bersemayam di Kota Sungai Mas.

 Kehidupan 
Sultan Mahmud Shah telah berkahwin dengan Tunku Aishah yang digelar Permaisuri. Baginda berdua dikurniakan tiga orang anakanda, iaitu dua putera bernama Tunku Ahmad dan Tunku Azlin serta seorang puteri bernama Tunku Putri Zubaidah.

Puteri baginda, Tunku Putri Zubaidah dipercayai telah berkahwin dengan Sultan Ahmad Malik al-Zahir, Sultan ketiga kerajaan Samudera Pasai.

 Pemerintahan 
Sewaktu bertakhta, Sultan Mahmud Shah telah bermuafakat bersama jemaah menteri untuk mengangkat adinda baginda, Tunku Ahmad sebagai Raja Muda Kedah.

Pada tahun 1282, baginda memerintahkan Raja Muda Ahmad untuk membangunkan sebuah kota bernama Kota Siputeh (kini di daerah Kubang Pasu) bagi mengekang serangan musuh dari arah utara. Baginda juga memerintahkan Dato' Paduka Maharaja Temenggung Anggota Desa untuk membangunkan sebuah kota di hulu Sungai Merpah (kini di Setul) yang diberi nama Kota Wang bagi mengawasi serangan musuh yang datang dari wilayah Tenangsari, Burma. Sebaik sahaja kedua-dua kota siap dibina, Kota Wang diletakkan di bawah pengawasan Dato' Pahlawan Berma Raja manakala Kota Siputeh diletakkan di bawah pengawasan Dato' Seraja Wang.

Pada 14 Mei 1321 bersamaan dengan 15 Rabiulakhir 721 Hijrah, baginda telah mangkat akibat kegeringan dan dimakamkan di Kota Sungai Mas.

Lihat juga
 Sultan Kedah

Rujukan

Pautan luar
 Salasilah Duli-Duli Yang Maha Mulia Sultan Kedah Darul Aman semenjak tahun 1136M 

Kategori:Kematian 1321
Kategori:Sultan Kedah abad ke-13
Kategori:Sultan Kedah abad ke-14